61957J0002
DOMSTOLENS DOM
AF 12. JUNI 1958
Compagnie des Hauts Fourneaux de Chasse mod Den Høje Myndighed for Det europæiske Kul- og Stålfaellesskab
Sag 2/57
Processprog: Fransk
Angående:
Annullationssøgsmål indgivet imod Den Høje Myndigheds beslutning nr. 2/57 af 26. januar 1957 om en finansiel ordning, som skal sikre en regelmæssig skrotforsyning på det fælles marked (JO nr. 4 af 28. 1. 1957, s, 61/57; findes ikke på dansk).
Domskonklusion:
Annullationssøgsmålet mod Den Høje Myndigheds beslutning nr. 2/57 af 26. januar 1957 forkastes.
Generaladvokatens forslag til afgørelse :
at sagsøgte frifindes.
Sammendrag
1.
Retspleje — annullationssøgsmål — nye søgsmålsgrundes antagelse til realitetsbehandling
(Traktaten, artikel 33; statutten for Domstolen, artikel 22)
2.
Retspleje — annullationssøgsmål — klagefrist — ny beslutning, hvorved en tidligere eksisterende ordning genindføres
(Traktaten, artikel 33, stk. 3)
3.
Magtfordrejning — andet mål
(Traktaten, artikel 33)
4.
Skrot — udligningsordning — ensartet sats for at forenkle administrationen — magtfordrejning
(Traktaten, artiklerne 33 og 53)
1.
Under sagens gang må der sondres mellem fremsættelsen af nye søgsmålsgrunde og nye argumenter. Der er ikke noget til hinder for, at Domstolen kan undersøge nye argumenter, der er fremført til støtte for søgsmålsgrunde, som allerede er angivet i stævningen.
2.
Den nye beslutning kan være genstand for et søgsmål, endog også hvad angår de af dens bestemmelser, der er gentagelser fra en tidligere beslutning, som ikke er blevet anfægtet inden for den i traktatens artikel 33 fastsatte frist.
3.
En beslutnings lovlighed kan ikke afhænge af dens overensstemmelse med bestemmelserne i en af Den Høje Myndighed offenliggjort note, men udelukkende af dens overensstemmelse med bestemmelserne i traktaten. For at fastslå magtfordrejningen må det påvises, at den anfægtede beslutning forfulgte et andet mål end det, Den Høje Myndighed retmæssigt skulle forfølge.
4.
Når en ensartet sats er fundet forenelig med traktatens bestemmelser, er de påklagede beslutninger lovlige, selv om det bevises, at denne ensartethed ligeledes var dikteret af interessen i at undgå administrativt besvær.